Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр. 60/20), постапувајќи по Жалбата изјавена од А. Љ. од Скопје, поднесена против Општина Аеродром, по предметот Барање за пристап до информации од јавен карактер, на ден 06.07.2026 година, го донесе следното:

Р Е Ш Е Н И Е

1.Жалбата изјавена А. Љ. од Скопје, поднесена против Општина Аеродром, заведена во Агенцијата со бр.08-210 на 19.06.2026 година, по предметот Барање за пристап до информации од јавен карактер, СЕ ОДБИВА како неоснована.
2.СЕ ПОТВРДУВА Решението на Имателот на информација бр.32-2593/4 од 17.06.2026  година.
О Б Р А З Л О Ж Е Н И Е 

А. Љ. од Скопје, како што е наведено во Жалбата, на 14.05.2026 година поднел Барање за пристап до информации од јавен карактер до Општина Аеродром, заведена во Општината под бр.03-2593/1, со кое побарал по е-маил да му се достави препис од следната информација: 
„За раскрсницата помеѓу ул.Владимир Комаров“ и ул.„Коста Новаковиќ“ во Општина Општина Аеродром:
· Сообраќајно-технички проект / елаборат за режим на сообраќај за наведената раскрсница;
· Проект за вертикална и хоризонтална сообраќајна сигнализација;
· Одлука или акт со кој е утврден режимот на сообраќај на раскрсницата;
· Информација дали по реконструкцијата на улицата била предвидена повторна изведба на хоризонтална и вертикална сигнализација;
· Информација дали е извршен технички прием или контрола на сигнализацијата по рекнструкцијата”.
Постапувајќи по ова Барање, Имателот на информации со допис Препраќање на Барање бр.32-2593/2 од 18.05.2026 година, согласно член 18 од Законот за слободен пристап до информации од јавен карактер го препратил Барањето за пристап до информации од јавен карактер до Имателот на информацијата - Град Скопје за постапување по Барањето. 
Истиот ден, со допис Известување за препраќање на Барање бр.32-2593/3 од 18.05.2026 година, го известил Барателот дека неговото Барање е препратено согласно горенаведениот член до Град Скопје, како Имател на бараната информација.
Град Скопје со допис од 22.05.2026 година одговорил на Општина Аеродром следното: „...Град Скопје е надлежен за примарната улична мрежа (магистрални и собирни улици); - Согласно ГУП 2012-2022, ул. „Коста Новаковиќ“ и ул.„Владимир Комаров“ се дел од секундарната улична мрежа и се во надлежност на Општина Аеродром...“
Имателот на информации на 17.06.2026 година по електронски пат до Барателот му доставил Решение бр.32-2593/4 од 17.06.2026 година со кое Барањето на Барателот се уважува. Во Образложението на Решението е наведено: „Општина Аеродром го известува Барателот на информации дека од Одделението за комунални работи и заштита на животната средина, Сектор за комунални работи, урбанизам и заштита на животната средина при Општина Аеродром, на 16.06.2026 година, електронски е доставен одговор кој гласи: „Општина Аеродром нема изготвено сообраќајна проектна техничка документација...“...Општина Аеродром, одлучи како во диспозитивот на ова Решение“.
Незадоволeн од добиениот одговор, Барателот на информацијата, во законски предвидениот рок, поднел Жалба заведена во Агенцијата под бр.08-210 на 19.06.2026  година. Во жалбата е наведено: „Во доставениот одговор Општина Аеродром се произнесе единствено дека нема изготвено сообраќајна проектна техничка документација за предметната раскрсница, но не дава одговор на останатите побарани информации, ниту наведува дали такви документи постојат или не постојат...“. Жалителот не ги достави во прилог списите во врска со овој предмет добиени од Општина Аеродром.
Агенцијата со електронски допис бр.08-210 од 19.06.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации на 24.06.2026 година до Агенцијата достави Одговор на жалба бр.32-2593/6 од 24.06.2026 година, заведен во Агенцијата со број 08-210. Во него е наведено дека „...беше добиен одговор дека Основниот сообраќаен проект и Проектот за вертикална и хоризонтална сообраќајна сигнализација ги има изготвено Град Скопје-Сектор сообраќај, Одлука/Решение правосилно со кој е утврден режимот на сообраќајот го има изготвено Град Скопје...во соработка со ЈП Улици и патишта и дека реконструкцијата на улицат ја има извршено Град Скопје. Согласно добиениот одговор ...врз основа на член 18 од Законот ...предметното Барање на 18.05.2026 година, е препратено до Град Скопје и за истото е известен Барателот на информации...На 22.05.2026 година од страна на Град Скопје електронски е доставено известување во кое се наведува дека согласно Генералниот урбанистички план ...ул.„Коста Новаковиќ“ и ул.„Владимир Комаров“ се дел од секундарната улична мрежа и се во надлежност на Општина Аердором....Град Скопје може да издаде решение за утврдување на режимот на сообраќај за претходно наведените улици во согласност со министерсот за внатрешни работи, само доколку се изработи и достави од Општина Аеродром до Град Скопје...На 16.06.2026 година одговорот од Град Скопје е препратен до Одделението за комунални работи и заштита на животната средина ... од каде е добиен одговор кој гласи: „Врз основа на доставеното Барање ...Општина Аеродром нема изготвено сообраќајна проектна техничка документација за крстосницата со улиците...“...1.Општина Аеродром не располага со сообраќаен технички проект или елаборат за режим на сообраќај; 2.Проект за вертикална и хоризонтална сигнализација Општина Аеродром нема изготвено; 3. Одлука или друг акт Општина Аеродром нема донесено...4.Информација немаме дали е изршен технички прием и контрола на изведената сигнализација...“. Во прилог на Одговорот на жалба ги достави: Препраќањето на Барање бр.32-2593/2 од 18.05.2026 година; Известувањето за препраќање на Барање до Барателот бр.32-2593/3 од 18.05.2026 година; електронскиот допис на Град Скопје од 22.05.2026 година и Решението бр.32-2593/4 од 17.06.2026 година.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата ја одби како неоснована, а Решението бр.32-2593/4 од 17.06.2026 година на Имателот на информации го потврди, поради следното: 
По разгледувањето на Барањето, Жалбата, Решението на Имателот на информации и сите списи во врска со предметот, Агенцијата констатира дека во конкрениот случај, Имателот на информации по Барањето за пристап до информации од јавен карактер постапил согласно член 18 од Законот за слободен пристап до информации од јавен карактер и го препратил Барањето на Барателот до Град Скопје. Во прилог го достави дописот со кој го препратил Барањето и Известувањето, со кое го известува Барателот за истото.
Согласно член 18 став 1 од Законот за слободен пристап до информации од јавен карактер, ако имателот на информации што го примил барањето не располага со бараната информација веднаш, а најдоцна во рок од три дека од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.
Покрај тоа што, Град Скопје со допис за известува Општина Аеродром дека „ ул. „Коста Новаковиќ“ и ул.„Владимир Комаров“ се дел од секундарната улична мрежа и се во надлежност на Општина Аеродром“, Општина Аеродром постапи по Барањето за пристап до информации од јавен карактер и согласно член 20 од Законот за слободен пристап до информации од јавен карактер донесе Решение со кое Барањето се уважува и на Барател му се доставува соодветен одговор, согласно надлежностите на Имателот на информации.



Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Во конкретниот случај, Имателот на информации не е должен да создава нова информација за да го задоволи Барателот на информации во однос на неговото Барање.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 

Ова Решение е конечно во управната постапка и против него нема место за жалба.
	
	ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
								
									Директор,
                                                                                                                   Петар Гајдов

